Geek olvasáskihívás 2016
Unod a játékok véget nem érő hentelését? Unod a geek filmek totális kiszámíthatóságát? Vagy eleged van abból, hogy a szépirodalom ugyanarról szól az ókor óta? Akkor idén olvass geek könyveket!
A Roboraptor összeállított egy geek olvasáskihívás listát, amelyet kizárólag geek dolgokkal lehet kiváltani. Vagyis csak fantasy, sci-fi, krimi, horror és ezek kevert zsánerei vagy alműfajai játszhatnak, még akkor is, ha verseskötet a feladat, vagy olyan művek, amelyek az adott zsáner eredetéhez tartoznak, kivéve, ha máshogy kell geeknek lenni. Nem érdekes, ha a kedvenc íród Thomas Mann vagy Arthur C. Clarke, A Buddenbook ház sosem lesz helyes megoldás, ellenben a 2001. Űrodisszeia elég sok mindent ki tud váltani a listáról. A tudós (ön)életrajzát ellenben nehéz egy sci-fivel kiváltani, ilyen esetben az is elég geek, ha csak egy sima életrajzot vesz kézbe az olvasó. Azt már te döntöd el, hogy egy könyvvel több tételt is ki akarsz-e pipálni vagy szigorúan elolvasol mindenhez egyet (igen, az utóbbi keményebb és menőbb is). Az olvasáskihívás 45 tételt takar, további 5 esetben pedig lehetőséget nyújtunk egy kis betűmentes kikapcsolódásra. A listát feltesszük képként és szövegként egyaránt, így lehet nyomtatás után a bingó módszerével jelölni a teljesítetteket, de ki is lehet másolni egy word-doksiba és ott vezetni az olvasottakat. A szabályokról és az általános tudnivalókról ennyit, OLVASÁSRA FEL! (És természetesen nagyon várjuk, hogy kinek mit sikerül teljesíteni, Facebook-on és e-mailben a roboraptorblog@gmail.com-ra! 😉 )

Geek olvasáskihívás
2016-ban olvass el egy könyvet,...

1.  amit a születésed évében adtak ki
2.  amit születésed előtt kb. 100 évvel írtak
3.  ami idén jelent meg
4.  melynek a szerzőjének a monogramjával egyezik a monogrammod
5.  aminek szereplői állatok/nem emberek
6.  amit egy barátod ajánlott
7.  szüleid kedvenc sci-fijei közül
8.  ami az egyik kedvenc íród műve, de nem olvastad
9.  ami régóta a polcodon várja, hogy elolvasd
10. ami egy olyan városban játszódik, amit mindig is látni akartál
11. amit betiltottak valamelyik országban
12. ami befejezetlen maradt
13. ami egy folytatás kötet
14. ami előzmény kötet
15. ami a borítója miatt tetszett meg
16. amit egy könyvtárból kölcsönöztél
17. ami egy kritikai kiadás
18. amiben a főszereplő keresztneve egyezik a tiéddel
19. a tavalyi Roboraptor toplistáról
20. aminek kedveled a filmadaptációját
21. ami egy klasszikus sci-fi
22. ami egy klasszikus horror
23. ami egy klasszikus fantasy
24. ami egy klasszikus krimi
25. ami magyar sci-fi
26. ami magyar horror
27. ami magyar fantasy
28. ami magyar krimi
29. ami egy magyar képregény
30. ami egy indie képregény
31. ami egy mainstream képregény
32. eposzt, hogy lásd, honnét ered az epikus fantasy
33. ami egy klasszikus dráma
34. ami egy antológia kötet
35. ami egy verseskötet
36. ami tudományos ismeretterjesztő kötet
37. ami egy tudós (ön)életrajza
38. ami egy meseregény
39. ami egy klasszikus mű geek átdolgozása
40. amit említenek egy olyan regényben amit már olvastál, vagy szeretnéd elolvasni
41. ami egy elsőkönyves szerző műve
42. ami egy trilógia
43. amit egy PC játék alapján írtak
44. ami egy alapmű ócska koppintása
45. amire korábban azt mondtad, hogy sosem olvasnád el

Ha unod az olvasást...

1.  nézz meg egy könyv alapján készült filmadaptációt
2.  játssz egy könyv alapján készült online/PC/konzol játékkal
3.  menj el egy felolvasóestre
4.  hallgass meg egy hangoskönyvet
5.  nézz sorozatot, amit egy könyv(sorozat) alapján készítettek

Jó szórakozást kívánunk minden olvasónknak a listához egész évre!
Magazin